Toto je článok o stupni americkej nosnej rakety. O hviezde v súhvezdí Kentaur pozri *Hadar.*
Stupeň Agena použitý v programe Gemini.
**Agena** bol raketový stupeň široko používaný v 60. a 70. rokoch 20. storočia, ako horný stupeň rakiet Thor, Atlas a Titan. Bol vyvinutý americkou spoločnosťou Lockheed v 50. rokoch, v rámci programu amerických špionážnych satelitov. Agena bol v podstate prvý viacúčelový satelit a poslúžil ako základ mnohých vojenských i civilných satelitov. Ďalšie využitie našiel aj v pilotovanom programe Gemini, kde Agena slúžil ako cieľové teleso pre nácvik spájania lodí na orbite. Spolu bolo do vesmíru vynesených približne 365 stupňov Agena, posledný z nich v roku 1987.

História
--------

Agena D pred konečnou montážou
V roku 1955 USAF začal program WS-117L, ktorý mal za úlohu vývoj strategického špionážneho satelitného systému. Hlavnou úlohou programu bolo vyvinúť univerzálnu platformu, ktorá by mohla byť vybavená rôznymi typmi kamerových a fotografických prístrojov, zároveň by bola vybavená vlastným pohonom a manévrovacími dýzami a mohla byť vypustená ako horný stupeň v tom čase vyvíjaných rakiet. Hlavným dodávateľom bol v októbri 1956 zvolený Lockheed. Stupeň Agena bol v podstate postavený okolo motora Bell XLR81, ktorý bol pôvodne vyvinutý pre raketový zbraňový systém bombardéra B-58 Hustler (preto ho USAF označuje ako vojenskú strelu: RM-81 Agena). Prvý štart v kombinácii s raketou Thor sa uskutočnil v januári 1959 a bol neúspešný, ale 28. februára toho istého roku sa uskutočnil ďalší štart, tentoraz už úspešný a na obežnú dráhu bol umiestnený satelit Discoverer 1. Stupeň bol používaný na raketách Thor až do konca 60. rokov a na raketách Atlas ho roku 1966 nahradil stupeň Centaur. Niekoľko stupňov Agena bolo využitých v programe Gemini medzi rokmi 1965 a 1966, kde slúžili na nácvik približovacích a spojovacích manévrov na orbite.

Opis
----

Schéma stupňa Agena
Motor Bell XLR81 (pozri Bell 8000) používal ako palivo hydrazín a ako oxidačné činidlo kyselinu dusičnú. Dýza bola výkyvne zavesená a umožňovala smerovať vektor výstupných plynov. Dýza bola chladená regeneratívnym systémom, ale sústava kanálikov nebola klasickej „špagetovej" konštrukcie, kde sú chladiace trubičky pripájané na vonkajšiu stranu steny dýzy, ale dýzu tvoril len hliníkový kužeľ, v ktorom boli vyvŕtané delovým vrtákom blízko seba diery, ktoré tvorili chladiaci okruh. Motor mohol byť niekoľkokrát reštartovaný, pretože palivo bolo hypergolické, nebol potrebný žiadny zážihový systém.

### Parametre Agena A

Motor XLR81, firemné označenie Bell 8048.

* ťah (vákuum): 68,75 kN
* špecifický impulz (vákuum): 276 sekúnd
* hmotnosť: 725 kg
* dĺžka: 4,73 m
* priemer: 1,52 m
* počet motorov: 1
* tlak v komore: ~1 000 kPa
* expanzný pomer: 20:1
* doba činnosti: 120 sekúnd
* palivo: Hydrazín
* okysličovadlo: Kyselina dusičná
* pomer ťah/hmotnosť: 55,36

### Varianty

* Agena A – Základná verzia
* Agena B – Silnejší motor Bell 8081, väčšie nádrže. Ťah 71,2 kN, doba zážihu: 240 sekúnd
* Agena C – Iba koncept, nikdy nedokončený.
* Agena D – Vylepšené motory, používané verzie Bell 8096 a 8247, doba zážihu zvýšená až na 265 sekúnd.

Väčšina parametrov je stále neuverejnená, pretože podliehajú utajeniu ako všetky programy špionážnych satelitov. Každý zo 365 stupňov Agena bol vypustený NASA alebo USAF. Posledný štart sa konal 2. februára 1987, ako druhý stupeň rakety Titan 34B.

Externé odkazy
--------------

* Encyclopedia Astronautica (po anglicky)
* Gunter's Space Page – Atlas Agena (po anglicky)
* Gunter's Space Page – Thor Agena (po anglicky)

Zdroj
-----

* *Tento článok je čiastočný alebo úplný preklad článku Agena (raketový stupeň) na českej Wikipédii (číslo revízie nebolo určené).*


|  |  |
| --- | --- |
|  | Kozmonautický portál |